**ВЯСНОВЫЯ ПЕСЕНЬКІ**

СТРУМЕНЬЧЫКІ.

Мы, гаваркія струменьчыкі, Песняй вітаем вясну.

Цёплыя сонца праменьчыкі

Нас абудзілі ад сну.

Годзе снягамі маўклівымі

Спаць у лясах і палях!

I ручайкамі імклівымі

Мы пачынаем свой шлях.

Шлях наш пад сонцам і зорамі, Ты завядзеш нас куды?

Вабяць нас рэкі з азёрамі, Бездань вялікай вады.

Мы, ручайкі гаманлівыя, Зліўшыся ў хвалях рачных, Зробімся разам бурліваю, Грознаю сілай вясны.

Мы, ручайкі ледзьве чутныя, Дзеці халодных снягоў,

Раптам паводкай магутнаю Хлынем з крутых берагоў.

ЛЯСНАЯ КАЛЫХАНКА

Зорнай весняй ночкай

Чуецца да ранку

У лясным паветры

Крышталёвы звон —

Сінія званочкі

Звоняць калыханку

Разам з дзіўнай кветкай,

Што завецца сон.

Гай галінкі клоніць,

Спяць бярозы, хвоі,

Ландышы на просецы —

Млечны Шлях лясны.

А званочкі звоняць

Разам з сон-травою,

I да зор даносіцца

Музыка вясны.

ЗАЕЧАЯ ПОЛЬКА

На лясным узгорачку,

Дзе цвітуць суніцы,

Дружна скачуць полечку

Зайцы ля крыніцы.

Ах, вясновы дзянёк,

Ах, вясёлы дзянёк!

Скачуць польку зайчыкі —

Скок, скок, скок!

Ім на скрыпках у траве

Конікі іграюць,

Чмель гудзе ім на трубе,

Жабы падпяваюць.

Сонейка гарачымі

Промнямі іскрыцца.

Сонечныя зайчыкі

Скачуць у крыніцы.

Ах, вясновы дзянёк,

Ах, вясёлы дзянёк!

Скачуць польку зайчыкі —

Скок, скок, скок!

ЖЫВЫЯ ХВАЛІ

Бяжыць ручай, спяшаецца,

Нясе ваду старанна

Да пашы і да нівы,

Да квецені лугоў.

А птушкі заліваюцца

Ад рання да змяркання

Абапал аксамітных

Прыветных берагоў.

Зялёныя, блакітныя

I сінія стракозы

Лагодным і пагодным

Бязветраным дзяньком

Між вольхамі, ракітамі

I ніцым вербалозам

Свой карагод празрысты

Вядуць над ручайком.

Дрыжаць, пераліваюцца

Там сонечныя промні,

Гудуць і кружаць пчолы

Ля кветак лугавых.

Бяжыць ручай, спяшаецца,

Руплівы і нястомны,

I туліцца жывое

Да хваль яго жывых.

\*\*\*

Нібыта аксамітам,

Мурожнаю травой

Прырэчны луг пакрыты

Вясноваю парой.

Па полі шпацыруе

Паважны чорны грак,

I песенькай чаруе

Людскія сэрцы шпак.